
הצעת חוק המרכז לגביית קנסות, אגרות והוצאות (תיקון מס' 2), התשס"ג-‏2003

היו"ר מיכאל איתן:

	אני פותח את ישיבת ועדת החוקה, חוק ומשפט. על סדר היום: הצעת חוק המרכז לגביית קנסות, אגרות והוצאות (תיקון מס' 2), התשס"ג-2003.

	(קורא סעיף 1(1) להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

סיגל קוגוט:
	
	פה נכתוב "כהגדרתם" ולא "כמשמעותם".

היו"ר מיכאל איתן:

	מה אומר החוק היום?

לבנת משיח:

	היום בחוק עצמו אין סעיף הוספת הפרשי הצמדה וריבית לגבי חוב שהמרכז גובה, ומכיוון שאנחנו היום מוסיפים סעיף מהסוג הזה, אנחנו מגדירים את זה בהגדרות.

היו"ר מיכאל איתן:

	(קורא סעיף 1(2)(א) להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

	מה כתוב היום?

לבנת משיח:

	"'חוב' – אחד מאלה: (1) קנס שהטיל בית-משפט, המשולם לאוצר המדינה. 

סיגל קוגוט:
	
	פה מוסיפים "קרן".

היו"ר מיכאל איתן:

	תהיה כאן הגדרה של קרן?

לבנת משיח:

	יש לאחר מכן הגדרה של קרן, בפסקה (4): "'קרן' – קרן שהוקמה לפי חוק והמתנהלת במשרד ממשרדי הממשלה, שלה יועדו כספי חוב וששר המשפטים קבעה בצו."

	יש שני סוגים של קרנות. קודם כול, הקרן לשמירת הניקיון, שמנוהלת במשרד לאיכות הסביבה, ויש קרן הסמים של הרשות למלחמה בסמים. לקרן הזאת מועברים גם כספים מקנסות שהוטלו בשל עבירת סמים.

היו"ר מיכאל איתן:

	האם יש עוד קרנות?
רות רוטנברג:

	במשרד לאיכות הסביבה מתנהלת גם קרן למניעת זיהום ים וגם קרן צער בעלי-חיים, אם כי היא בלי קנסות.

היו"ר מיכאל איתן:

	מכוח איזה חוק קמה הקרן?

רות רוטנברג:

	קרן שמירת הניקיון הוקמה ב-1984 בחוק שמירת הניקיון. 

היו"ר מיכאל איתן:

	קרן זה רק של קנסות?

רות רוטנברג:

	אגרות או היטלים וקנסות.

היו"ר מיכאל איתן:

	מה המשמעות של העברת קרן בחוק?

לבנת משיח:

	ההליך האופרטיבי קובע שהמרכז גובה חובות לפי ההגדרה מן הסוג הזה, חובות שמשולמים לאוצר המדינה.

רות רוטנברג:

	הקרן מקבלת תשלומי קנסות ובית-המשפט, במקרה של תביעות, מטיל גם תשלום לקרן, בניגוד למקובל או בחריג מהמקובל שקנסות משולמים לאוצר המדינה. אז הגבייה נעשית עבור הקרן באותם מקרים שהחוק קובע שתשלום הקנס יועבר לקרן, בעל החוק הוא הקרן.

אברהם רביץ:

	 אני רואה כאן קרן אור, אם נוכל טיפה להרחיב את הצעת החוק. המדינה סובלת מחוסר תפקוד של ההוצאה לפועל. הבעיה של חלק גדול מהאמהות החד-הוריות זו הבעיה של ההוצאה לפועל, שאיננה מתפקדת, איננה מוציאה את פסקי-הדין של בתי-המשפט למזונות להן ולילדיהן ועוד כהנה וכהנה.

	זה די רחוק מהצעת החוק שלנו, אבל אני שואל. אני מבין שהקרן הזאת שאמורה לקום עכשיו, אמורה לעזור לממשלה לגבות את החובות שאזרחים חייבים לה, כמו קנסות.

היו"ר מיכאל איתן:

	הדיון שלנו הוא על המרכז לגביית קנסות אגרות והוצאות, שזו זרוע מעין הוצאה לפועל. בגלל מה שאתה אומר, הנהלת בתי-המשפט החליטה להקים מרכז גבייה עצמאי, שמטפל בכל הדוחות והקנסות של בית-משפט.

אברהם רביץ:

	 גם של בתי-משפט עירוניים?

לבנת משיח:

	לא בתי-משפט עירוניים. רק מה שהולך לאוצר המדינה.

אברהם רביץ:

	 ניזום הצעת חוק שתהיה קרן עם שיניים, נלמד מהקרן הזאת.

היו"ר מיכאל איתן:

	עוד לא הגעתי לעניין הקרן. זה לא שייך לקרן בכלל.

אברהם רביץ:

	 הבנתי מה זה קרן במשמעות החוק.

היו"ר מיכאל איתן:

	כאן זה מרכז לגבייה, זה מרכז הוצאה לפועל. זה אותו דבר כמו ההוצאה לפועל, רק שהוא מטפל בכספים שהמדינה רוצה לגבות לטובת עצמה, שזה יותר טוב מלגבות לטובת החייבים האחרים. היא אומרת: ההוצאה לפועל לא עובדת, לנו יש כוח, נקים לעצמנו הוצאה לפועל יותר יעילה. האזרחים ימשיכו להתעסק עם הוצאה לפועל מזופתת, אבל אנחנו נגן על עצמנו. ואז הם מקימים קונקורנציה והם מראים לי איזה יופי זה עובד. אני רק לא מבין למה ההוצאה לפועל לא יכולה לעבוד כך.

	קרן מוקמת לפי החוק, היא מטפלת בנושא מסוים, והחוק קובע שקנסות שבאים מכוח הפרת החוק הזה ייועדו לקרן שמטרתה מוגדרת בחוק למטרות מאוד מוגדות.

אברהם רביץ:

	 למשל, קרן למניעת תאונות דרכים.

היו"ר מיכאל איתן:

	 בקרן לשמירת הניקיון זה עבירות על איכות הסביבה. אומרים: תשלם קנס, והקנס הולך לפחות למטרה מוגדרת.

אברהם רביץ:

	 אולי נכניס רק את אלה שלא משלמים להן מזונות, כמטרה נוספת לקרן, כי זה בא בצו של בית-משפט.

היו"ר מיכאל איתן:

	אנחנו לא יכולים, כי המטרה צריכה להיקבע בחוק, ועכשיו אנחנו בחוק של מרכז הגבייה.

אברהם רביץ:

	 במרכז הגבייה, בסעיף של הקרן, הם יאמצו קרן נוספת לתשלומי פסקי-דין של מזונות.

היו"ר מיכאל איתן:

	אני מנסה לעשות סדר. המרכז לגביית קנסות זו אופרציה למימוש כלפי חייבים. אתה יכול להגיד שאתה רוצה שהאופרציה הזאת תפעל גם לגבי מימוש חובות. העניין של קרן הוא משהו אחר לגמרי. העניין של קרן זה כאשר בא חוק מסוים ואומר: אני אטיל קנסות או אגבה אגרות או הוצאות מסוימות מאזרחים למען מטרה מאוד מוגדרת, שלשמה אני מקים קרן. זאת אומרת, יש מקור הכנסה ומקור הוצאה.

אברהם רביץ:

	 האם כספי הקרן נכנסים לתקציב המדינה ויוצאים מתקציב המדינה?

לאה רקובר:

	אלה כספים מיועדים. זה כל הרעיון.

אברהם רביץ:

	 למה שלא נשליך על צורך לאומי?

היו"ר מיכאל איתן:

	לא הבנתי מהיכן יבוא הכסף.

אברהם רביץ:

	 הכסף יבוא מאותו מנגנון שפועל להוציא את הכספים.

סיגל קוגוט:
	
	הוא לא מתכוון שתהיה עוד קרן, הוא מתכוון שנוסיף עוד פריט למה שהמרכז לגביית קנסות גובה. אם היום הוא גובה שמונה דברים הוא יגבה עוד משהו.

אברהם רביץ:

	 אתה יודע איזו בשורה זו תהיה.

היו"ר מיכאל איתן:

	הם לא כל כך יתנגדו, כי בינתיים הם מרחיבים את הפעילות שלהם. מי שיתנגד יהיה משרד המשפטים, כי זו מהפכה בקנה מידה אדיר. הם יבקשו עוד תקנים וכן הלאה.

לבנת משיח:

	יש גוף מיוחד לנושא הזה, והוא קיים, וקוראים לו הוצאה לפועל. אולי צריך לשכלל אותו. המרכז לגביית קנסות הוא גוף מקביל.

אברהם רביץ:

	 היינו יכולים להזדנב אל החוק הזה, בדרך זו או אחרת, אם תהיה הסכמה של משרד המשפטים. זה לא פוגע בשום עיקרון. אין עקרונות בעניין הזה, העיקרון הוא רק לעזור גם לאזרח הפשוט. ייאמר שוועדת החוקה אמרה כך: ההוצאה לפועל איננה מתפקדת. עבור כל האזרחים זה לא מעניין אותנו, מה שמעניין אותנו זה קנס החניה שפלוני קיבלוהוא צריך לשלם לנו את זה. כשבאו להטיל קנס על הפלאפונים, יצחק לוי היה שר התחבורה, הוא בא להציג בוועדת הכספים את איסור השימוש בפלאפונים במכוניות, ובהתחלה הטיל קנס של 800 שקלים על כל שיחה.
אורי סער:

	זה ירד ל-500 שקלים.

אברהם רביץ:

	 אמרתי לו: האם השתגעת? 800 שקלים. הוא אומר: ציוו עלי להביא למשרד התחבורה 50 מיליוני שקלים. דברו עם טומי לפיד, הוא הומניסט גדול. 

לבנת משיח:

	אני מדברת על חוק קיים שמדבר רק על עבירות קנס, יש פה קנסות מכל הסוגים, לרבות קנסות גבוהים שניתנים על-ידי בתי-משפט.

אברהם רביץ:

	 אין קנסות גבוהים.

לבנת משיח:

	דווקא באיכות הסביבה יש.

	החוק הזה נחקקבשנת 1995, כדי להתגבר על חוסר אכיפה מוחלט בנושא הזה, שפגע בשלטון החוק.

אברהם רביץ:

	 זה היה יכול להיות דבר יפה אם היינו עושים את זה.

לאה רקובר:

	זה עניין של רפורמה בהוצאה לפועל.

תמי סלע:

	לזכאי למזונות יש זכות לקבל מהביטוח הלאומי.

אברהם רביץ:

	 זו לא זכות, זה חוסר ברירה.

היו"ר מיכאל איתן:

	היא מנסה לעזור לך להידחף באיזו צורה. היא אומרת שמאחר וזה קשור לביטוח הלאומי,  שהם יגבו עבור הביטוח הלאומי.

תמי סלע:

	לא. אני אומרת שדווקא לגבי מזונות המצב פחות חמור, כי יש דרך לקבל חלק מהחוב, מהביטוח הלאומי לפחות, לעומת זוכה אחר שלא מקבל שום דבר.

אברהם רביץ:

	 אנחנו נגרום למדינה להרוויח כסף, שהיא לא תצטרך לשלם. נפטור את הביטוח הלאומי מלשלם.

	 באיזה אמצעים פועלים שהם יותר יעילים מההוצאה לפועל.

לאה רקובר:

	אין פה שום קסם.

אברהם רביץ:

	 אם כך, בשביל מה צריך אתכם? הרי יש הוצאה לפועל.

אורי סער:

	ההוצאה לפועל מתווכת בין אזרח לאזרח. החוק מינה אותי לגובה. ההוצאה לפועל היא מתווך בין גורם א' לגורם ב'.  המרכז הוקם כמרכז לגבייה. זה הייעוד שלו. ההוצאה לפועל מתווכת בין זוכה לחייב.

היו"ר מיכאל איתן:

	ההוצאה לפועל מתחננת בפני החייב שישלם לנושה. הם באים עם שיניים.

אורי סער:

	יש להם שיניים. לפי החוק יש להם אותן שיניים.

היו"ר מיכאל איתן:

	הוא שואל, איך אתם מצליחים והם לא.

אורי סער:

	אנחנו רואים את הייעוד שלנו בגבייה, ואנחנו עושים את זה. אני לא יכול לדבר בשם ההוצאה לפועל, אני מדבר בשמי.

היו"ר מיכאל איתן:

	הוא רוצה לדעת, למה אחוזי ההצלחה שלכם יותר גבוהים.

אורי סער:

	אני רואה את הייעוד שלי בגבייה, וההוצאה לפועל לא רואה את זה כך. ההוצאה לפועל צריכה לעזור לזוכה לגבות את חובו. אני כאן הזוכה.תפקידי לגבות. יש הבדל במהות. 

היו"ר מיכאל איתן:

	הוא אומר עכשיו דבר גדול, שכאשר הוא גם הזוכה וגם זה שצריך לאכוף את פסק-הדין זה הרבה יותר חזק מאשר אתה גוף שתפקידו רק לאכוף את גזר-הדין בשביל מישהו אחר שזוכה.

אברהם רביץ:

	 ההוצאה לפועל מקבלת אחוזים.

היו"ר מיכאל איתן:

	 מה שהוא אומר נכון. תאר לעצמך שני מצבים. אתה עסק פרטי, ואתה צריך להיות גובה חובות עבורי, או שאתה עסק פרטי שהרווחת בפסק-דין, ונותנים לך אותם הכלים לגבות לעצמך. עבור מי תגבה יותר טוב? עבור עצמך. מה לעשות? כך זה בני-אדם. אנחנו אומרים "אדם קרוב אצל עצמו", וזה נכון.

אברהם רביץ:

	 ההוצאה לפועל מרוויחה הרבה כסף.

היו"ר מיכאל איתן:

	בלעדיה אתה לא יכול לגבות בכלל.

אברהם רביץ:

	 הגבייה הפרטית עושה הכי טוב את העסק.

היו"ר מיכאל איתן:

	גם שם, דרך אגב, כשהם צריכים לגבות לעצמם, האמצעים איומים ונוראים, כשהם גובים לאחרים, גם האמצעים קשים. לא כדאי לך להתעסק אתם.

דורית ואג:

	זה בחוק אחר.

אברהם רביץ:

	 היו כאן דיונים עם הגבייה הפרטית, כשהפכנו את זה לדבר חוקי. היה שם ג'לוב אחד כולו שרירים. שאלתי אותו: איך אתם עושים את זה, כשאתם אומרים שאתם פועלים רק לפי החוק? הוא אמר לי: תן יד, אני אראה לך. הוא נתן לי יד, ונתן לי כזאת לחיצה, שאני לא אשכח.

לאה רקובר:

	אם יש בעיה עם הגבייה, גם אנחנו וגם ההוצאה לפועל מטפלים אך ורק בסרבני תשלום. גם כשאנחנו מדברים על הצלחה, זה באחוזים לעומת ההוצאה לפועל, אם בכלל. זה לא שאם זה יעבור למרכז, יהיה איזה קסם.

אברהם רביץ:

	 כאשר אתם גובים את הכסף, אתם גם לוקחים יותר מהחייב שלא שילם. כמה לוקחים ממנו יותר?

אורי סער:

	רק הוצאות של צד שלישי.

אברהם רביץ:

	 אדם חייב קנס, והוא לא שילם.

אורי סער:

	אני לא לוקח ממנו הוצאות גבייה. אני שולח לו דרישה ראשונה ודרישה שנייה, ואני לא לוקח ממנו אגורה.

אברהם רביץ:

	 מה אתה עושה אתו? אתה מדבר אתו יפה? 

אורי סער:

	אני מדבר אתו יפה, והוא גם משלם.

אברהם רביץ:

	 מסתבר שאנשים רוצים לשלם, רק שהם לא בטוחים שאתה מתכוון ברצינות...

אורי סער:

	מהבקשה הראשונה של החייב לשלם אני אומר לו שכדאי שישלם, כי בסופו של דבר, אם אני אצטרך להשתמש באמצעים אחרים, זה יעלה לו כסף. אני מסביר לו את זה. רוב אלה שעובדים אצלנו הן נשים צעירות. לא עובדים אצלי בריונים. הם עושים את זה בדרכי נועם.

לאה רקובר:

	אנחנו עובדים בצורה מסודרת עם טפסים שנקבעו בחוק ובתקנות, ואין שום לחיצת יד זו או אחרת, ואנשים משלמים, אף על פי שזה נשמע כאילו לא מציאותי.

היו"ר מיכאל איתן:

	 בואו נתקדם. הוספתם בהגדרה "חוב" את המילים "או לקרן". למה צריך את זה?

לבנת משיח:

	בפסקה (1) יש הגדרה של חוב: "קנס שהטיל בית-משפט המשולם לאוצר המדינה". קנסות שמטילים בתי-המשפט לא משולמים רק לאוצר המדינה, אלא גם לקרנות. הקרנות שרצינו שהשר יכריז עליהן. אנחנו רוצים שהמרכז יהיה מסוגל לגבות גם את הקנסות האלה.

היו"ר מיכאל איתן:

	גם אם הוא משולם לתאגיד שהוקם לפי חוק ואין לו צו?

לבנת משיח:

	זה בקשר לעבירות מינהליות.

סיגל קוגוט:
	
	זה בפסקה (2).

לבנת משיח:

	ברשימה של החובות בפסקה (2) יש קנס מינהלי, כמשמעותו בחוק העבירות המינהליות. קנסות מינהליים מוטלים על-ידי כל מיני גופים, ולפעמים גם על-ידי תאגידים סטטוטוריים. לכן אנחנו צריכים להוסיף את האזכור של התאגידים, כדי שזה ייכנס באפשרות שהמרכז יגבה את הקנסות האלה.

לאה רקובר:

	גם פה הבנו שאנחנו צריכים להוציא לפי צו, כי אחרת תהיה בעיה.

סיגל קוגוט:
	
	אתם רוצים הדרגתיות כמו בקרן, שגם זה ייכנס לצו של שר המשפטים?

לאה רקובר:

	כן. אחרת, לא יודעים באיזה קרנות מדובר.

סיגל קוגוט:
	
	לכמה תאגידים גובים?

לאה רקובר:

	אנחנו ממש לא יודעים.

אברהם רביץ:

	 מה זה תאגיד לפי חוק?

היו"ר מיכאל איתן:

	למשל, רשות השידור, הרשות למלחמה בתאונות הדרכים. כל רשות שההקמה שלה נקבעה מכוח החוק.

לבנת משיח:

	לכן, לאה רקובר צודקת. כדאי שיקבעו, כפי שקבענו לגבי קרן, כדי שזה לא יהיה דבר אוטומטי.

סיגל קוגוט:
	
	האם אתם רוצים לכתוב: תאגיד ששר המשפטים קבעו בצו?

לאה רקובר:

	כן.

אברהם רביץ:

	 אני רוצה בכפוף לאישור ועדת החוקה, חוק ומשפט.

רות רוטנברג:

	האם הוספתם, אף אם הוא משולם לקרן או לתאגיד שהוקם לפי חוק? כדאי שזה יהיה. לפי חוק הפיקדון מדובר על כך שאולי יהיו קנסות מינהליים, ולכן כדאי שגם זה כבר יהיה פה.

לאה רקובר:

	זה לא מינהלי, מינהלי זה סעיף נפרד.

סיגל קוגוט:
	
	היא רוצה שגם הקנס המינהלי יהיה לקרן. יש דבר כזה היום בחוק?

רות רוטנברג:

	כרגע אין.

סיגל קוגוט:
	
	זה לא טוב לכתוב חוק על דבר שלא קיים בעבירות המינהליות.

	אם לא נגמור לדון בהצעת החוק היום, אנחנו יכולים לעשות תוספת לחוק, ותביאו לנו את אלה שאתם כבר יודעים שאתם רוצים, ואז הצו באישור ועדת חוקה יהיה על התוספות שתביאו בהמשך. לקרן לשמירת הניקיון, הם רוצים כבר עכשיו, אז אנחנו יכולים לאשר עם החוק ולא לעשות עוד פעם צו.

לבנת משיח:

	אני צריכה את שר המשפטים, והם צריכים להיערך.

סיגל קוגוט:
	
	ממילא זה לא יהיה מיידי. אבל אם תרצו, אפשר לעשות תוספת באישור ועדת החוקה.

היו"ר מיכאל איתן:

	אנחנו דנים עכשיו בנושא של התחייבויות, זאת אומרת, חילוט ערבויות.

לבנת משיח:

	אנחנו מוסיפים סוגי חובות.

היו"ר מיכאל איתן:

	הם יטפלו לא רק בקנסות, אלא גם אם אדם נתן ערבות שהוא לא יעזוב את הארץ, והוא עזב את הארץ, וצריך לחלט את הרכוש.

לאה רקובר:

	רק אם זה לפי חוק העונשין.

תמי סלע:

	אלה סוגים מסוימים של ערבויות, לא כל הערבויות.
היו"ר מיכאל איתן:

	(קורא סעיף 1(2)(ג) להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

סיגל קוגוט:
	
	צריך לכתוב "הוחלט על חילוטה" בשביל הדיוק של הנוסח. הגבייה זה החילוט, כך אני חשבתי, אלא אם כן בחוק העונשין עולה משהו אחר.

לאה רקובר:

	"אם חולטה" זה הצו שקובע שאפשר לתפוס אותה.

תמי סלע:

	עדיף להגיד "אם בית-המשפט הורה על חילוטה", כי החילוט עצמו זה כבר פעולת החילוט.

היו"ר מיכאל איתן:

	השאלה אם החילוט זו המשיכה הפיזית או רק ההחלטה. מה זה חילוט? זה שבית-המשפט קבע שהרכוש, לא משנה בידיים של מי, עובר לחזקתו של מישהו אחר. כאן הם קיבלו את ההכרה בהעברת הבעלות, ועכשיו הם מממשים את זה על-ידי הגבייה והעברת הכסף. נגיד לרגע שמחלטים בקבוק, לא כסף. מה פירוש החילוט? הבקבוק אצלי, והוא ניתן לי בצורה של ערבות או פיקדון למשהו. בית-המשפט קובע שיש לחלט את הבקבוק לטובת מישהו אחר, הבעלות עדיין בחזקתי, ואז צריך לפנות להוצאה לפועל, על מנת לממש את הבעלות. הניתוח שלי נכון או לא נכון?

סיגל קוגוט:
	
	הוא אפשרי. אבל יכול להיות שאם נכתוב "בית-המשפט הורה על החילוט", מבחינתך זה אותו דבר, מבחינת הנוסח זה קצת יותר מדויק. יכול להיות שהמילה "חילוט" מספיק טובה גם כך.

היו"ר מיכאל איתן:

	 השאלה מה זה המושג חילוט? האם זו החלטה על בעלות שונה או כבר משיכה פיזית.

סיגל קוגוט:
	
	הפעולה הפיזית, לקיחת הרכוש.

לבנת משיח:

	זה פיזי, לכן יותר נכון להגיד "הוחלט על החילוט".

היו"ר מיכאל איתן:

	 מאיזה מילה באה המילה לחלט?

אברהם רביץ:

	 ראשית כל, זה במשנה. חלוט הדין זה גמר הדין. נדמה לי, שהמשמעות היא שהיה פסק-דין, ועכשיו פסק-הדין מחכה. הוא מחכה בעקבות מקרה מסוים, ולא מחלטים. אבל אם הוא לא מילא אחר הוראות, אומרים שפסק-הדין הוא רטרואקטיבי.

היו"ר מיכאל איתן:

	אולי המילה חילוט באה מהמילה החלטה, שזה אותו שורש?

דני וקס:

	אנחנו מתייחסים לזה כאל החלטה סופית, שהיא לא ניתנת יותר לערעור או לאחר ערעור.
	
תמי סלע:

	יש החלטה חלוטה.

סיגל קוגוט:
	
	החלטה חלוטה זו החלטה סופית שאין עליה ערעור. 

ישי בית-און:

	חילוט יכול להיות אך ורק לגבי נכס שכבר נמצא במקום מסוים שמור, ובית-משפט נותן הוראה להעביר אותו או לממש אותו לצד ג' כלשהו או לצד ב' כלשהו.

היו"ר מיכאל איתן:

	לכן, "לאחר שחולטה" זה הגיוני, כי רק היתה החלטה.

סיגל קוגוט:
	
	אני חושבת שזה צריך להיות "לאחר שבית-משפט הורה על חילוטה". לדעתי, זה הכי מדויק.

היו"ר מיכאל איתן:

	לא נכון. את אומרת "בית-המשפט הורה על חילוטה", ואני אגיד לך מה הטעות שלך או הצדק שלך. את מתייחסת לחילוט כדבר הפיזי. והשאלה אם זה הדבר הפיזי או רק מתייחס להחלטה.

תמי סלע:

	אם כותבים "שהורה על חילוטה", אתה כולל את שניהם.

היו"ר מיכאל איתן:

	זה לא כולל את שניהם. אם בית-המשפט הורה על חילוטה, זאת אומרת, שהוא נתן את ההוראה, אבל עוד לא חולט.

סיגל קוגוט:
	
	נכון, ואז המרכז לגביית קנסות מחלט.

היו"ר מיכאל איתן:

	 אבל הוא לא מחלט.

תמי סלע:

	הוא מממש את החלטת החילוט.

היו"ר מיכאל איתן:

	דרך אגב, נדמה לי שהמילה חליטה היא משהו כמו סחיטה.

סיגל קוגוט:
	
	כן, חליטת תה.

היו"ר מיכאל איתן:

	השאלה מאיפה זה בא. אני רוצה לדעת לאינטליגנציה הכללית מה זה חילוט, מה זה חליטה, מה זה החלטה, האם יש קשר ביניהם. משתמשים בזה הרבה, ואף אחד לא יודע בדיוק מה זה. בינתיים נשאיר את זה כך.

לבנת משיח:

	נפתור את זה עם הנסחית.

סיגל קוגוט:
	
	זה נראה הגיוני "הורה על חילוטה".

היו"ר מיכאל איתן:

	בעיני, זה נראה לא הגיוני.

סיגל קוגוט:
	
	יש לך עמדה עקרונית או שנוכל לבדוק מבחינה משפטית ואחר כך להחליט?

היו"ר מיכאל איתן:

	כדי שאני אדע שזה הגיוני, אני צריך לדעת מה פירוש המילה העברית, מה המשמעות שלה, ואז אני אדע אם זה הגיוני או לא.

אורי סער:

	יש במילון שני פירושים: האחד, קביעה מוחלטת; השני, תפיסת רכוש בתורת קנס או עבירה פלילית.

תמי סלע:

	זה לא מילון משפטי.

ישי בית-און:

	זה מבוצע כשהנכס נמצא כבר בידי צד ג' ומישהו מורה לחלט אותו.

תמי סלע:

	מה זה לחלט?

ישי בית-און:

	לתפוס אותו ולהעביר אותו.

סיגל קוגוט:
	
	אני חושבת שכדאי לכתוב "הורה בית-משפט".

היו"ר מיכאל איתן:

	אם זה נכון, צריך לכתוב.

לאה רקובר:

	זה לא כתוב.

תמי סלע:

	אפשר להבין את זה גם כך וגם כך, אולי עדיף לכתוב "החליט על החילוט", לאף אחד אין בעיה עם זה. על זה כולם מסכימים.

לאה רקובר:

	אם בכל שאר המקומות זה לא יהיה כתוב, יהיה כר נרחב לפרשנות.

היו"ר מיכאל איתן:

	 במילון כתוב על חולט, "הופקע מידי מישהו, עוקל".

סיגל קוגוט:
	
	המילון לא מלמד כלום, כי זה לא מילון משפטי. הופקע על-ידי מישהו זה גם לא אומר אם זה פיזי או לא פיזי, וגם עוקל זה לא אומר. עיקול לא חייב להיות דבר פיזי, זו מגבלה על העבירות של הנכס.

ישי בית-און:

	פעולת החילוט היא הרבה יותר מעיקול, פעולת החילוט נעשית כשהנכס כבר נמצא בידי צד ג', או בבית-משפט או בגזברות באיזה מקום או אצל מישהו נאמן.

סיגל קוגוט:
	
	זה לאו דווקא בידי צד ג'. זה פשוט החרמה של הנכס.

ישי בית-און:

	חילוט של משהו לא יכול להיעשות כשזה עדיין נמצא אצל האדם שממנו רוצים לחלט.

היו"ר מיכאל איתן:

	נכון, הוא צודק.

לבנת משיח:

	פה זה בדיוק המקרה, כי מדובר על ערובה שהוטלה על אדם, וכל עוד הוא לא הפר את הערובה, זה אצלו.

היו"ר מיכאל איתן:

	 לא מדובר על ערובה עכשיו.

סיגל קוגוט:
	
	בחוק הזה מדובר. מתי מחלטים? מחלטים ערובה שהוא לא יברח מהארץ.

היו"ר מיכאל איתן:

	זה בדיוק מה שהוא אומר. הוא אומר שחילוט זו פעולה שנעשית כשלב שני. יש לאדם רכוש, ערובה, כסף, לא משנה מה. בשלב הראשון מישהו שם על זה יד, ולוקח לו את החזקה.

סיגל קוגוט:
	
	זה לא מחויב.

היו"ר מיכאל איתן:

	זאת המשמעות. בשלב הראשון לקחו לו את החזקה, ומחזיקים את זה בתור פיקדון או ערבות. 

סיגל קוגוט:
	
	אם זה היה נכון במקרים האלה, לא היה צריך את המרכז לגביית קנסות. אם הוא נותן להם ערבות בנקאית, היו לוקחים את הכסף, וזהו, לא צריך את המרכז הזה.

היו"ר מיכאל איתן:

	זאת לא הטענה. הטענה כרגע היא לא על ערבות בנקאית או לא על ערבות בנקאית.

סיגל קוגוט:
	
	השאלה איפה זה נמצא.

היו"ר מיכאל איתן:

	בדיוק. כשאדם מתבקש להגיש ערבות או שיש עליו קנס, ומבררים, לא משנה מה, כאן אנחנו מדברים על מצב של ערבות, אז זה כבר לא בידיים של האדם.

סיגל קוגוט:
	
	למה לא? מה זה ערובה לביצוע עונש?

לבנת משיח:

	חבר הכנסת איתן, פה מדברים על מספר דברים: התחייבות להימנע מעבירה. כלומר, אדם בסוף פסק-הדין חותם על נייר, הוא מתחייב לא לעבור עבירה.

היו"ר מיכאל איתן:

	אם לא, הוא ישלם סכום קצוב.

סיגל קוגוט:
	
	אף אחד עוד לא שם לו יד על שום דבר.

לבנת משיח:

	העובדה שזה כבר הועבר למקום אחר היא לא נכונה.

היו"ר מיכאל איתן:

	 היא כן נכונה. ברגע שהוא נתן התחייבות על סכום קצוב של כסף, תיאורטית לנהנה יש זכות מסוימת על סכום קצוב של כסף שנמצא כרגע בחזקתו של אותו אדם.

תמי סלע:

	כך זה בכל חוזה.

היו"ר מיכאל איתן:

	זה לא משנה. יש לו כבר איזו זכות.

לבנת משיח:

	אומרים שזה לא בחזקתו, וזה כן בחזקתו.

סיגל קוגוט:
	
	אתה אמרת שחייבים להעביר את החזקה, רק על זה דיברנו.

היו"ר מיכאל איתן:

	המילה חזקה לא טובה. יש לו איזו זכות. הטענה היא שבמצב הזה עדיין לא נעשה כלום. כשאומרים שאני לוקח את הזכות הזאת, שזה הדבר שעדיין בספק אם התקיים או לא, אני צריך להכריז החלטית שזה כבר עבר מצב. המילה חילוט זה מהמילה החלטי. חילוט, כלומר, סופית זה עבר מצב. בית-המשפט חילט, עכשיו בא המרכז לגביית קנסות וצריך לממש את זה, לקחת. אם זו הפרשנות, לא צריך לכתוב "הורה", אלא "חילט". לעומת זאת, אם המילה חילוט כוללת את ההעברה, היה צריך לכתוב "הורה לחלט".

סיגל קוגוט:
	
	בסדר, נבדוק את זה.

ישי בית-און:

	בסעיף 1(2)(ג)(5א) כתוב "התחייבות להימנע מעבירה והערבות לכך אם ניתנה...", זאת אומרת, הערבות היתה צריכה להינתן.

לבנת משיח:

	"ניתנה" זו חתימה על נייר.

סיגל קוגוט:
	
	זה לא קשור לחזקה.

ישי בית-און:

	הנכס פה הוא עצם הנייר שניתן, ולגביו החליטו.

סיגל קוגוט:
	
	הנייר הוא לא כלום, זה הכסף.

תמי סלע:

	לגבי חילוט ערובה אפשר להגיש ערר, ואני מניחה שהמרכז לא רוצה להתחיל בהליכי גבייה לפני שההחלטה סופית ואין עליה ערעור, וזה לא מופיע פה.

סיגל קוגוט:
	
	יש לכם התנגדות שנוסיף הוראה כללית שזה על החלטות סופיות?

היו"ר מיכאל איתן:

	מה סיכמתם לעניין הערעור? 

לאה רקובר:

	תנו לי לחשוב.

היו"ר מיכאל איתן:

	(קורא סעיף 1(2)(ד) להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

	זה עניין טכני.

	(קורא סעיף 1(2)(ה) להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

לבנת משיח:

	פסקה (8) מתייחסת להוצאות שפסק בית-משפט לטובת אוצר המדינה. מכיוון שהוספנו דברים נוספים, אנחנו צריכים לעשות התאמה. דבר ראשון, אנחנו לא מדברים רק לגבי אוצר המדינה- - -

היו"ר מיכאל איתן:

	לא רק על בית-משפט, אלא גם על גוף המוסמך להטיל, על-פי דין, קנס אזרחי או עיצום כספי".

	(קורא סעיף 1(2)(ו) להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

	נציגי לשכת עורכי-הדין, אתם לא מתנגדים לבטל את סעיפים 4 ו-6?

ישי בית-און:

	אין התנגדות לבטל את הסעיפים האלה.

לאה רקובר:

	אנחנו לא מבטלים במובן שהם לא יעלו לעולם.

לבנת משיח:

	נשקול אותם במסגרת אחרת המתאימה. כלומר, לא בהצעת החוק הזאת.

תמי סלע:

	בחוקים שבהם אפשר להטיל כפל הוצאות, פקודת בריאות העם וכן הלאה, יש סעיף על זה שהגבייה היא לפי פקודת המסים (גבייה). השאלה אם לא צריך להוריד את זה ולעשות תיקון עקיף.

לבנת משיח:

	לא צריך, כל החוק הזה מסתמך על פקודת המסים (גבייה).

תמי סלע:

	אבל הגבייה היא באמצעות המרכז לגבייה.

לבנת משיח:

	זה לא משנה, גם לפי זה, גם לפי פקודת המסים (גבייה) וגם קנסות פליליים.

היו"ר מיכאל איתן:

	הם הכניסו את פעילות המרכז תחת החוק.

רות רוטנברג:

	המרכז פועל לפי סמכויות של פקודת המסים (גבייה).

לבנת משיח:

	לא ביטלנו את סעיף 70 לחוק העונשין, שאומר שקנסות ייגבו לפי פקודת המסים (גבייה). כלומר, זו המתכונת.

היו"ר מיכאל איתן:

	למה נותנים לאנשים כפל הוצאות?

רות רוטנברג:

	בחוקים שבהם מדובר על נפגעים, ההוראות הן פליליות: אפשר להגיש תביעה, אפשר להגיש ברירה על קנס, אבל כאשר מדובר על מפגע, הרבה פעמים לא יכולים לחכות. לכן נקבעה אפשרות, בדרך כלל זה השר לאיכות הסביבה או מי שהוא הסמיך, שהוא רשאי להורות על צו פינוי פסולת, על צו סילוק חומרים מסוכנים.

היו"ר מיכאל איתן:

	באיזה תנאים?

רות רוטנברג:

	בתנאים שנקבעים בצו שהוא קובע.

היו"ר מיכאל איתן:

	זאת אומרת, לאחר שהודיעו לאדם, ואדם סירב.

	(קורא סעיף 1(3)(א) להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

	מה הרלוונטיות של מידע לענייננו? מי צריך לתת למי מידע?

לבנת משיח:

	כדי שהמרכז יהיה מסוגל לבצע את פעולות הגבייה, הוא זקוק למידע שהוא מקבל מגופים ציבוריים לכן יש הגדרה של מידע והגדרה של גופים ציבוריים.

היו"ר מיכאל איתן:

	אתם רוצים גם מען קודם. למה חשוב מען קודם?

אורי סער:

	בשביל לכפות משהו, אני צריך לתת מסירה כחוק. חוק המרכז הגביל אותי מאוד בנושא מסירה. אני לא יכול לעשות שום פעולה לפני שאני מוסר כחוק. אני צריך למצוא דרך למצוא את האדם, ולא קל למצוא אנשים במדינה.

היו"ר מיכאל איתן:

	אני לא יודע אם זה כל כך נכון שנאשר.

אורי סער:

	זה חשוב.

היו"ר מיכאל איתן:

	אני יודע שזה חשוב, אבל יש עוד דברים חשובים בעולם. מה לעשות? הגנת הפרטיות היא גם חשובה.

סיגל קוגוט:
	
	המען לא נכלל בזה.

היו"ר מיכאל איתן:

	המען הקודם. למה אני צריך לתת אפשרות שידעו איפה הוא גר קודם?

סיגל קוגוט:
	
	יש פה הסתייגות של חד"ש שלא תהיה הפסקה הזאת.

היו"ר מיכאל איתן:

	הם צודקים.

רות רוטנברג:

	נותנים את השם הקודם שלו ועוד פרטים. אם הוא רוצה לשמור על פרטיות, שישלם את הקנס.

לאה רקובר:

	הרבה פעמים, כאשר מדובר בעבריינים, יש להם נטייה להחליף כתובות בצורה סדרתית ולבלבל. יתרה מזאת, הם חוזרים לגור, למשל, בבית-ההורים או בכתובות נוספות, על מנת להתחמק מתשלום. אם אנחנו לא יודעים את הכתובות הקודמות, רק את הכתובת האחרונה או הכתובת שהם מסרו למשרדים ממשלתיים, אנחנו לא יכולים להגיע אליהם. אם אנחנו מקבלים את הכתובת הקודמת, אנחנו יכולים להגיע אליהם.

היו"ר מיכאל איתן:

	איפה הסעיף הנוגע לנושא מידע?

לאה רקובר:

	סעיף 6 זה מסירת מידע לחוק: "מנהל המרכז או עובד המרכז שהוא הסמיך לכך, רשאי לדרוש מגוף ציבורי מידע על חייב לצורך גביית חוב או לצורך איתור נכסיו, במידה הנדרשת לצורך פעולות אלה". אם המידע הזה לא דרוש, אנחנו לא מבקשים. הדרישה הזאת באה מהניסיון. ראינו שהרבה פעמים הם חוזרים לכתובות הקודמות שלהם, ואין לנו מידע על זה. זה גם לטובת החייבים, כי המרכז לפני פעולות האכיפה האגרסיביות, הוא שולח דרישה ראשונה ודרישה שנייה.

היו"ר מיכאל איתן:

	מצד אחד, מען קודם זה דבר שאולי יכול לסייע, מצד שני, למה אני צריך שמאגרי מידע ייתנו פרטים על מען קודם? יש כאן הפרה של הפרטיות.

סיגל קוגוט:
	
	מען לא נחשב פריט שהוא כל כך פוגע.

היו"ר מיכאל איתן:

	יש הבדל עצום בין מען למען קודם, מבחינת הרגישות והפרטיות.

סיגל קוגוט:
	
	למה?

ישי בית-און:

	אולי במען הקודם הוא חי עם אישה פילגש.

סיגל קוגוט:
	
	ואם עכשיו הוא חי עם אישה פילגש, אני יכולה לבדוק.

ישי בית-און:

	אי-אפשר לבצע מסירה במען הקודם.

היו"ר מיכאל איתן:

	יש הבדל עצום, אני מתפלא שאת לא רואה את זה. אדם רוצה לפתוח דף חדש.

סיגל קוגוט:
	
	זו ההסתייגות של חד"ש. נגיד שהוא גר בכפר ערבי, ועכשיו הוא גר בעיר גדולה.

היו"ר מיכאל איתן:

	יש עוד שיקולים. השיקול השני הוא עניין של היקף הפגיעה. הם כאן מסבירים ממי הם יבקשו מען קודם. יש שני סוגים בבעיות של מידע. סוג אחד, כמו שהיה לנו כאן ברכב המנועי, שאתה מקבל מאגר של כל האנשים, ויש לך גישה למאגר, ואתה יכול להניח שמישהו רואה את כל המאגר, והוא יכול לעשות כל מיני מניפולציות. כאן, התמונה לא כזאת. אין להם את כל המאגר. הם עושים שאילתה.

סיגל קוגוט:
	
	הם מבקשים נתון ממאגר, אין להם מאגר מידע משל עצמם.

היו"ר מיכאל איתן:

	הם מבקשים נתון ספציפי מאדם מסוים.

סיגל קוגוט:
	
	זה לטובתם. יש גם את סעיף 6.

היו"ר מיכאל איתן:

	אני חושב שהניסוח של הסעיף הזה לא מספיק. היה לא צריך להיות רק "במידה הנדרשת לצורך פעולות אלה".

סיגל קוגוט:
	
	זו מידתיות, שהם לא ידרשו יותר ממה שהם חייבים.

אורי סער:

	זה לצורך גבייה, לא לשום דבר אחר.

תמי סלע:

	בבקשה הראשונה הם לא יבקשו את כל המענים שהיו לא.

אורי סער:

	בוודאי. רק אם אני לא מוצא אותו. אני תמיד פונה למען שידוע לי.

היו"ר מיכאל איתן:

	הוא יכול להגיד שחשוב לו לדעת עם כמה נשים הוא התחתן קודם, כדי לדעת איפה הכתובות. חשוב לו לדעת כמה כסף יש לו בבנק, כדי לדעת מאיפה לקחת. 

סיגל קוגוט:
	
	אתה מעלה בעיה מאוד כללית. בחוק הגנת הפרטיות כל גוף יכול, לצורך מילוי תפקידו, לבקש מידע מכל מאגר. הפרשנות מה זה לצורך מילוי תפקידו היא מאוד בעייתית.

לאה רקובר:

	שולחים לו דרישה ראשונה או שנייה, ולא מוצאים אותו, ואז מתחילים לנסות לאתר. אז אנחנו נכנסים למאגר מידע, מבקשים כתובת קודמת כדי לנסות לאתר אותו, ואז זה חסום בפנינו.

אורי סער:

	זו תמיד ברירה שלישית, זו אף פעם לא ברירה ראשונה.

היו"ר מיכאל איתן:

	(קורא סעיף 1(3)(ב) להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

	זה נראה לי יותר סביר.

תמי סלע:

	לאיזה נתונים אתם מתכוונים?

אורי סער:

	אני יכול להסתכל בביטוח הלאומי, אני יכול לבקש ממשרד הפנים, אני יכול לבקש ממסוף משטרתי. אני סך הכול רוצה להגיע לחייב. אני מחפש את החייב כדי להודיע לו שיש לו קנס.

לאה רקובר:

	יש אנשים שאין להם כתובת. לפעמים במשטרה יש נתונים לגבי המקומות שהם מסתובבים בהם.

היו"ר מיכאל איתן:

	 אם אדם מפרסם מידע כזה שלא למטרה שנקבעה, זו עבירה על חוק הגנת הפרטיות.

לאה רקובר:

	יש סעיף עונשי.

סיגל קוגוט:
	
	בתור אחד שהטריד אותו כל כך המען הקודם, "נתונים המצביעים על מקום הימצאו של החייב" זה יותר בעייתי מהמען הקודם.

היו"ר מיכאל איתן:

	זה יותר רלוונטי.

סיגל קוגוט:
	
	זה נראה מאוד רחב, במיוחד שזה "על אף האמור בכל דין". כלומר, זה על אף האמור בחוק הגנת הפרטיות.

לאה רקובר:

	זה מאוד מוגבל.

סיגל קוגוט:
	
	באים אלינו המון גופים, וכל אחד בשביל למלא את תפקידו רוצה מידע.

היו"ר מיכאל איתן:

	איפה ראית "על אף האמור בכל דין"?

סיגל קוגוט:
	
	סעיף 6 אומר שהם יכולים לקבל את המידע על אף האמור בכל דין.

לבנת משיח:

	כל המידע הזה הוא בוודאי בניגוד לחוק הגנת הפרטיות. אם זה לא מתגבר על חוק הגנת הפרטיות, לא עשינו דבר.

סיגל קוגוט:
	
	לכן מקפידים אתך על נתונים מסוימים.

אורי סער:

	אנחנו עובדים מ-1995- - -

סיגל קוגוט:
	
	אנחנו לא חושבים שאתה עושה את זה לצרכים אישיים.

אורי סער:

	אני רק רוצה להגיד שאנחנו זהירים מאוד בקטע הזה. כבר שמונה שנים אנחנו עושים עשרות אלפי פעולות, ולא היתה תביעה אחת נגדנו על העניין הזה. אנחנו רוצים להגיע לאדם. 

לבנת משיח:

	זה סך הכול מישהו שמתחמק.

היו"ר מיכאל איתן:

	(קורא סעיף 2 להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

	מה החידוש שכאן?

לבנת משיח:

	במניין החובות בהגדרה של חוב, יש חובות, או על-פי הדין או אם אלה חובות שמוטלים על-ידי בית-משפט, בית-המשפט נזכר וקובע שיש להוסיף ממועד אי-התשלום ריבית והצמדה. לגבי קנסות, יש מנגנון אחר של תוספות פיגורים וכן הלאה. אבל יש עדיין סוגי חובות שלא נקבע לגביהם שום דבר. כדי שלא נישאר בסכום הריאלי, כאשר הגבייה נעשית כעבור זמן, אנחנו קובעים להם פה הוספת ריבית והצמדה.

היו"ר מיכאל איתן:

	האם יש הערות?

סיגל קוגוט:
	
	אתם לא רואים פה הבדל בין הצמדה לריבית?

לאה רקובר:

	אין הבדל. גם עכשיו בחוק פסיקת ריבית, בתיקון האחרון הם הוסיפו, כאשר יש פיגור, תבוא ריבית פיגורים צמודה. כאשר את מדברת על הפרשי הצמדה וריבית, רק כך את שומרת על ערך הכסף.

תמי סלע:

	בדרך כלל הפרשי הצמדה זה לעדכון השווי, והריבית זה המחיר של הכסף.

היו"ר מיכאל איתן:

	(קורא סעיף 3 להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)
	פה זה תיקון טכני.

	(קורא סעיף 4 להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

סיגל קוגוט:
	
	על זה מוותרים.

היו"ר מיכאל איתן:

	את זה מחקנו.

	(קורא סעיף 5א להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

תמי סלע:

	אמרנו שיש החלטות גם של גופים שהם לא בתי-משפט, שמטילים קנס או שמטילים הוצאות.

סיגל קוגוט:
	
	זה צריך לחול גם עליהם.

לבנת משיח:

	בית-המשפט זה יכול להיות משהו מסובך, אבל בגופים האחרים זה טופס עם סכום.

סיגל קוגוט:
	
	מה אכפת לך? זאת רק הרשאה לפנות בכתב.

לאה רקובר:

	למשל, לפי חוק מבקר המדינה, נדמה לי שיש קנס אזרחי, שמטילים על מי שלא התייצב לחקירה.

לבנת משיח:

	מטילים את זה?

לאה רקובר:

	הם רוצים להפעיל את זה. הם פנו אלינו.

	דווקא ההחלטות הפשוטות האלה לכאורה, בזמן שאת אומרת שכתוב סכום, לעתים כתוב כל אחד ישלם סכום מסוים.

לבנת משיח:

	אם משהו לא ברור, יפנו למטיל הקנס, כדי להבהיר את ההחלטה.

היו"ר מיכאל איתן:

	תתקנו את זה גם לגופים האחרים.

לאה רקובר:

	זה רק למותבים.

סיגל קוגוט:
	
	כתוב בסעיף 8: הוצאות שפסק בית-משפט או גוף המוסמך להטיל על-פי פסק-דין אזרחי. אז זה יהיה לגוף הזה. אם זה לא ברור, זה אותו דבר כמו בית-משפט.

היו"ר מיכאל איתן:

	(קורא סעיף 5ב להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

סיגל קוגוט:
	
	הסעיף קשור לסדר הדין הפלילי, שיש מאסר במקום קנס, ואמרו שיש בעיה עם הפריסה.

תמי סלע:

	עכשיו תהיה אפשרות לפרוס גם בשלב של הגבייה.

רות רוטנברג:

	בסוף זה צריך להיות "לעניין הוראות סעיף זה".

תמי סלע:

	אמורה להיות אפשרות ערעור על ההחלטה הזאת? זה לא מצוין פה.

לבנת משיח:

	זה רק בסוף הדרך. בכל המנגנונים האחרים אין הוראה כזאת.

סיגל קוגוט:
	
	כי בית-משפט קבע דבר, ואתם אחר כך פורסים.

היו"ר מיכאל איתן:

	(קורא סעיף 5ג להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

לבנת משיח:

	מאותן עילות אנחנו מאפשרים מנגנון שייוותר על תוספת פיגורים, אם היו סיבות סבירות.

	פה יש הערה למרכז לגביית קנסות. קבענו "עובד הנהלת בית-המשפט הכשיר להתמנות לשופט". התרגום הוא שמדובר במשפטן בעל חמש שנות ותק.

לאה רקובר:

	אנחנו רוצים להוריד לשלוש שנים.

לבנת משיח:

	חשבנו ששלוש שנים זה מספיק. גם בגופים אחרים, שבהם יש סמכות לוותר על תוספות פיגור, אנחנו לא מבקשים דרישה גבוהה כזאת של הכשרה.

סיגל קוגוט:
	
	נראה אם רשם זה כשירות של שלוש שנים.

רות רוטנברג:

	אפשר לכתוב: משפטן, בעל ותק של שלוש שנים.

היו"ר מיכאל איתן:

	(קורא סעיף 6 להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

ישי בית-און:

	את הסעיף הזה הסכימו לבטל.

היו"ר מיכאל איתן:

	הסעיף ירד.

	(קורא סעיף 7 להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

רות רוטנברג:

	תוך כמה זמן מעבירים?

אורי סער:

	באופן שוטף.

לבנת משיח:

	סעיף 12 הקיים היה סעיף מיוחד של ייחוד הגבייה למרכז. כלומר, בחוק המקורי, כל מה שהמרכז גבה, הכספים הלכו לצורך התפעול של מערכת בתי-המשפט. זה סעיף שבדרך כלל לא מקובל, האוצר תמיד מתנגד לסעיפים מהסוג הזה, והגענו להסכמה לא לחזור על ההוראה של סעיף 12. לעומת זאת, מכיוון שיש לנו פה גופים נוספים שהמרכז עומד לגבות עבורם את החובות, אנחנו מוותרים על הסעיף הזה. במקום זה קבענו מנגנון שלפיו המרכז יוכל לקבל כיסוי להוצאות שלו, כאשר הוא גובה עבור הגופים האחרים שאינם אוצר המדינה.

רות רוטנברג:

	אפשר לבקש להוסיף "יועברו לקרן או לתאגיד באופן שוטף"?

לאה רקובר:

	לדעתי, לא. 

לבנת משיח:

	זה לפי ההסדרים שאתם עושים.

תמי סלע:

	20% מועברים לאוצר המדינה לטובת תפעול המרכז או שהם אמורים להיות מועברים ישירות למרכז? כי זה לא מופיע כאן.

היו"ר מיכאל איתן:

	זה לא משנה, זה כסף מסומן.

אורי סער:

	כל זה סוכם עם האוצר. דניאל ממשרד האוצר ביקש להתנצל, הוא יושב בישיבה אחרת, ואנחנו מתואמים אתו.

היו"ר מיכאל איתן:

	(קורא סעיף 8 להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

	זה כול התאמות טכניות.

	(קורא סעיף 9 להצעת חוק המרכז לגביית קנסות, אגרות והוצאות (תיקון מס' 2), התשס"ג-2003 – הצעות חוק הממשלה, מס' 28)

	מה זה?

לבנת משיח:

	נתנו למרכז לגבות את הערובה לפי סעיף 76 לחוק העונשין, ושם היה כתוב שהיא נקבעה לפי פסק דין של בית משפט אזרחי. מובן שזה לא מתאים, יש לנו המנגנון החדש שזה המרכז, לכן מבטלים את הסעיף הלא מתאים.

היו"ר מיכאל איתן:

	אני לא רוצה להצביע לבד.

לבנת משיח:

	שמעתי שבשבוע הבא יש מליאה.

היו"ר מיכאל איתן:

	עד אז יהיו ישיבות של הפגרה. ביום ראשון אני אביא את זה לישיבה של ועדת החוקה. 

לבנת משיח:

	זה לא נושא בעייתי.

היו"ר מיכאל איתן:

	אני אבקש שיקראו לחברי כנסת.

	ניסן סלומינסקי, תודה שבאת. יש לנו כאן תיקון בהצעת חוק המרכז לגביית קנסות, אגרות והוצאות. יש מרכז שהוקם על-פי חוק, על מנת לגבות קנסות שהוטלו לטובת המדינה בבתי-משפט וברירות קנס לסוגיהן. 

	יש כאן כמה שינויים טכניים, שנועדו, מצד אחד, להוסיף גופים שעבורם הוא גובה, אבל הם עדיין גופים ממשלתיים, ועדיין מדובר בקנסות, ומצד שני, יש כאן גם הרחבה של ביצוע, לא רק קנסות, אלא גם מצבים של חילוט ערבויות.  למשל, אמרו לנאשם, תשאיר ערובה שלא תברח, והוא איננו.

ניסן סלומינסקי:

	 אלה גם ערבויות של צד שלישי?

לבנת משיח:

	זה גם יכול להיות.

ניסן סלומינסקי:

	 אני נגד באופן טוטלי. אנשים מסכנים. אדם כותב לחבר שלו ערבות, ומסתבך.

סיגל קוגוט:
	
	זה רק ערבות על מעצר. זה רק חוק העונשין. זה אך ורק שאדם לא יברח מגזר-דין.

היו"ר מיכאל איתן:

	אלה פחות או יותר התיקונים השונים - סמכות למנהל לפרוס או לדחות את תשלום החוב, לפטור מתשלום תוספת פיגורים, גבייה עבור תאגידים של הממשלה וקרן. אלה הדברים המרכזיים. 

ניסן סלומינסקי:

	 מה הבעיה?

היו"ר מיכאל איתן:

	הבעיה שאני רוצה שתצטרף אלי, שאני לא אצביע לבד.

	יש לנו הצבעה על הסתייגות אחת. אחד הדברים שהמרכז ביקש זה לקבל מידע לאתר את החייבים. אחד הפריטים שחשובים להם זה מקום המגורים הקודם. לפעמים הם באים למקום מגורים מסוים, ואין שם נפש חיה, ואף אחד לא יודע על החייב שום דבר. כשהם הולכים למקום מגורים קודם, אומרים לו: הוא בחוץ-לארץ, הוא פה, הוא שם, וזה עוזר להם.

ניסן סלומינסקי:

	 מי הגיש את ההסתייגות?

היו"ר מיכאל איתן:

	חד"ש. הם רגישים לזה. יכול להיות שאצלם יש בזה אלמנט אידיאולוגי - אדם גר בעיר מסוימת וקודם הוא גר בכפר ערבי.

	מי בעד ההסתייגות? מי נגד?

הצבעה
בעד – אין
נגד – 2
ההסתייגות לא נתקבלה, ועולה למליאה.

היו"ר מיכאל איתן:

	 פה אחד ירדה ההסתייגות.

	מי בעד העברת הצעת החוק לקריאה שנייה ושלישית למליאה? מי נגד?

הצבעה
בעד – 2
נגד – אין
אושר להעביר את הצעת חוק המרכז לגביית קנסות, אגרות והוצאות (תיקון מס' 2), התשס"ג-2003 לקריאה שנייה ושלישית.

היו"ר מיכאל איתן:

	 הצעת החוק אושרה פה אחד. תודה רבה.

הישיבה ננעלה בשעה 14:10





